ธ.สแตนดาร์ดคาดศก.54โตแค่4.4%
สแตนดาร์ด ชาร์เตอร์ดคาดเศรษฐกิจปีนี้ชะลอ โต 4.4 %แนะกนง.ชะลอขึ้นดอกเบี้ยในช่วงครึ่งปีแรก กระตุ้นเศรษฐกิจ
10 ม.ค. 2554

สแตนดาร์ด ชาร์เตอร์ดคาดเศรษฐกิจปีนี้ชะลอ โต 4.4 %แนะกนง.ชะลอขึ้นดอกเบี้ยในช่วงครึ่งปีแรก กระตุ้นเศรษฐกิจ
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ด ชาร์เตอร์ด (ไทย) คาดว่า เศรษฐกิจไทยในปีนี้จะเติบโตลดลงมาอยู่ที่ 4.4 % จากปัจจัยภายในด้านการเมืองที่คาดว่าจะมีการเลือกตั้งเกิดขึ้นภายในครึ่งปีแรก ส่งผลให้นักลงทุนเริ่มชะลอการลงทุน และปัจจัยภายนอกจากแนวโน้มการฟื้นตัวที่ดีของเศรษฐกิจสหรัฐ ซึ่งจะทำให้มีเงินทุนไหลออก จึงมองว่าคณะกรรมการนโยบายการเงิน(กนง.) ควรชะลอการปรับขึ้นอัตราดอกเบี้ยนโยบายไปอยู่ในช่วงครึ่งหลังของปี เพื่อลดแรงกระแทกจากภาวะดังกล่าว
น.ส.อุสรา กล่าวว่า คาดว่าในปีนี้กนง.จะมีการปรับเพิ่มอัตราดอกเบี้ยนโยบายขึ้นอีก 50 สตางค์ มาอยู่ที่ระดับ 2.5 % เพื่อดึงอัตราดอกเบี้ยให้กลับเข้าสู่ภาวะปกติและสอดคล้องกับอัตราเงินเฟ้อทั่วไปซึ่งคาดว่าจะอยู่ที่ 3.7 % ขณะที่เงินเฟ้อพื้นฐานจะอยู่ที่ 1.5-1.9 % 
สำหรับทิศทางของค่าเงินบาทในปีนี้ คาดว่าในช่วงครึ่งปีแรกเงินบาทจะอ่อนค่าลงไปแตะระดับ 31.50 บาทต่อเหรียญสหรัฐ จากปัจจัยด้านเงินทุนไหลออกและการเกินดุลบัญชีเดินสะพัดที่ลดลง แต่คาดว่าในช่วงครึ่งปีหลังจะเริ่มมีเงินทุนจากต่างประเทศไหลเข้าอีกครั้งทำให้เงินบาทจะกลับมาแข็งค่าที่ระดับ 29 บาทต่อเหรียญสหรัฐ